Gorilla kry operasie kort voor sy 35ste | Netwerk24
Deur Kelly Minnie 21 Junie 2020 00:01
Pote in die lug en tong uit lê Makokou op die operasietafel; reg vir die mes, met 'n span van meer as sewe wat hier vashou en daar vryf om hom gemaklik te maak vir sy prosedure.
Makokou die gorilla met sy suurstofbuis terwyl die veeartse ultraklankskanderings doen om sy lyf voor te berei vir die operasie. Foto: Elizabeth Sejake
Makokou, 'n westelike-laaglandgorilla, is Saterdagoggend by die Johannesburgdieretuin geopereer om groeisels uit sy neus te verwyder.
Hy is vroegoggend al verdoof vir die operasie. Agt mense moes help om sy hok te dra tot by 'n bakkie, van waar hy vervoer is na die dieretuin se hospitaal.
Dié reis was 'n vulletjie teen die een wat Makokou twee weke gelede gemaak het toe hy per helikopter na Onderstepoort vervoer is vir 'n CT-skandering.
Dié skandering het gewys waar die groeisels is wat veroorsaak het dat Makokou se neus sedert Desember loop.
Die operasie is die eerste van sy soort op 'n gorilla in Suid-Afrika.
"Ons het boodskappe van Duitsland (Makokou se tuisland) ontvang om ons sterkte toe te wens," sê Jenny Moodley, woordvoerder van die dieretuin.
Volgens dr. Kresen Pillay, die veearts wat Makokou se mediese span gelei het, is Makokou se lip oopgesny tot oor sy neus om toegang te verkry tot sy neusgate. Die mediese span hoop dat die groeisels volledig verwyder is en nie sal teruggroei nie.
Makokou vier op 9 Julie sy 35ste verjaardag en is die enigste gorilla van sy soort in die dieretuin.